Source: https://birosag.hu/hirek/kategoria/birosagokrol/iden-kezdetet-veszi-az-uj-erdi-jarasbirosag-es-jarasi-ugyeszseg
Timestamp: 2019-09-18 01:07:00
Document Index: 20944554

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Idén kezdetét veszi az új Érdi Járásbíróság és Járási Ügyészség épületének felépítése | Magyarország Bíróságai
Idén kezdetét veszi az új Érdi Járásbíróság és Járási Ügyészség épületének felépítése
2019.01.21. - 14:59
A Budapest Környéki Törvényszék 14. járásbíróságaként január 1-jén megkezdte működését az Érdi Járásbíróság. A bíróság ideiglenesen Érd, Felső utca 43. szám alatt várja az ügyfeleket Érdről, Diósdról, Százhalombattáról, Pusztazámorról, Tárnokról, Törökbálintról és Sóskút településekről.
Az illetékességi területek változása és az újonnan felálló bíróság indokolja az új épületben való elhelyezést, amely biztosítja az ügyfelek és a bírósági dolgozók mai kor elvárásainak megfelelő ügyintézését és munkakörülményeit.
Az Országos Bírósági Hivatal 2018 végén megkapta az építési engedélyeket, a kiviteli tervek is elkészültek, majd ezt követően elindította a kivitelező kiválasztására irányuló közbeszerzési eljárást.
Az új épület a Magyar Állam tulajdonában és a Budapest Környéki Törvényszék vagyonkezelésében lévő, Érd, Szabadság tér 6. sz. alatti ingatlanon épül fel. Az optimális megvalósításhoz a beruházásba bevonják az Érd, Ellenőr utca 2. sz. alatti ingatlant is, amely a bíróság gépkocsival való megközelítését biztosítja majd.
A mélyföldszint, földszint és 2 emelet szintmagasságú épületből nettó 2940 m2 alapterületen bírósági funkciókat alakítanak ki. Az épület földszintjén 9 db tárgyalóterem kap helyet. Az Egri Törvényszék és a Szigetszentmiklósi Járásbíróság mintájára Érden is megnyitja kapuit az egységes megjelenésű ügyfélközpont. Itt az ügyfelek az ügyintézési folyamatok egységesítésének, az ügyintézők megfelelő felkészítésének és folyamatos képzésének köszönhetően gyorsan intézhetik ügyeiket. Az állampolgárok tájékoztatását továbbá közérthető tájékoztató anyagok segítik majd.
A kivitelező kiválasztása jelenleg folyamatban van, a sikeres közbeszerzési eljárás lebonyolítását követően a kivitelezési munkálatok 2019 áprilisában kezdődhetnek meg.